自然解印北還作古風送行
作者：李光
朝代：宋

paragraphs: 徐侯古循吏，作牧海南邊。
三載撫民夷，擒縱出拘攣。
里巷絕嗟呼，囹圄無淹延。
父老有好詞，不見吏索錢。
忽聞解印綬，蠻歌惨離筵。
遠控横海鯨，追躡凌波仙。
寄語廣利神，無令颶風顛。
臨行一麾手，萬事盡棄捐。
勿作兒女戀，吚嚘涕潺湲。
火雲赤崢嶸，修途願加鞭。
愛君氣猛厲，心似鐵石堅。
迥悟出世法，痛掃習氣纒。
明窗净棐几，華藏了大千。
别語徒諄諄，維摩本無言。